એક ઘટના અને એના પરિણામ વચ્ચેના જોડાણની અનપેક્ષિતતા ઘણી વાર એટલી સ્તબ્ધ કરી મૂકતી હોય કે તું કયાં જતો રહ્યો હતો કેમ કહ્યું નહીં, મમ્મી કંઈ તને મૂકીને જાય ખરી ? એવાં બધાં અમારા સંયુકત ગિલ્ટથી ખરડાયેલાં વાકયો અમારા ઘરે પહોંચ્યાના કલાકેક પછી ઊગ્યાં. ને એ પણ પ્રયત્નપૂર્વક, આવાં વાકયો ન બોલાય તો કંઈક અધૂરું રહી જાય એવી સભાનતાથી. નવા ઊગેલા મોગરાના ફૂલના છોડ પર તદ્દન લાપરવાહીથી વજનદાર બેગ મુકાઈ જાય ને પછી મૂર્છિત મોગરાને જોતાં થાય એવી લાચાર મૂર્ખતાની અનુભૂતિ કેટલાય દિવસ સુધી અમને વીંટળાયેલી રહી.